رجعات الحمامات والحمامات التقليدية والدوشات تفتح أبوابها من جديد فكل من أقاليم كازا والمحمدية وبرشيد، والجماعات الترابية اللي داخلة فنفوذها، اليوم الخميس. هذ القرار اتخداتو السلطات المحلية فكَاع هذ الأقاليم، بتوصية من لجنة اليقظة الوبائية، من بعد اجتماع دار مع مهنيي وأرباب الحمامات، اللي عبرو على التضرر ديالهم الكبير بسبب الإغلاق، والمشاكل المادية اللي كيتخبطو فيها بسباب تداعيات فيروس كورونا المستجد. وتبين أن الوضعية الوبائية غادية فتحسن كتسمح بإعادة فتح الحمامات، لكن بشرط ضروري خاص يلتزمو بيه المهنيين، هو عدم تجاوز الطاقة الاستعابية المحددة ف50 فالمية، والخرص باش يكون التباعد داخل الحمام، واللي ماالتزمش بهذشي غيمكن يتعرض للعقوبات الجاري بها العمل، منها الإغلاق المؤقت للحمام. وكان سبق لمهنيي الحمامات عبرو على التضرر ديالهم من هذ الإغلاق، الشيء اللي خلا وزيرة السياحة والصناعة التقليدية والنقل الجوي والاقتصاد الاجتماعي، نادية فتاح علوي،تدير اجتماعات معاهم، وتتعهد بإجراء اتصالات من أجل فتح الحمامات فكازا والأقاليم المجاورة بشكل عاجل. 
من بعد عام دالإغلاق بسباب كورونا.. الحمامات غتعاود تحل فكازا والمحمدية وبرشيد اليوم